DA Den Europæiske Unions Tidende C 66/21

Meddelelse i henhold til artikel 27, stk. 4, i Rådets forordning (EF) nr. 1/2003 i sag COMP/39.141 — Fiat

(2007/C 66/09)

1. INDLEDNING

I henhold til artikel 9 i Rådets forordning (EF) nr. 1/2003 (1), når Kommissionen agter at vedtage en beslutning, hvorefter en overtrædelse kræves bragt til ophør, og de deltagende virksomheder tilbyder at afgive tilsagn, der imødekommer de betænkeligheder, som Kommissionen har, og som den har underrettet de pågældende virksomheder om i sin foreløbige vurdering, kan Kommissionen ved beslutning gøre disse tilsagn bindende for virksomhederne. En sådan beslutning kan vedtages for en bestemt periode, og i beslutningen konkluderes det, at der ikke længere er grund til, at Kommissionen griber ind. I overensstemmelse med artikel 27, stk. 4, i samme forordning offentliggør den et kort resumé af sagen og hovedindholdet af de afgivne tilsagn eller den foreslåede fremgangsmåde. Tredjemand kan fremsætte bemærkninger hertil inden for den tidsfrist, som er fastsat af Kommissionen.

2. RESUME

Det foreliggende tilfælde omhandler Fiats udlevering af tekniske reparationsinformationer til uafhængige reparatører. Kommissionens undersøgelse har vist, at Fiat længe efter udløbet af den overgangsperiode, der er fastsat i Kommissionens forordning (EF) nr. 1400/2002 (2), muligvis har undladt at frigive visse kategorier af tekniske reparationsinformationer. Da Kommissionen iværksatte sin undersøgelse, havde Fiat, ifølge Kommissionens foreløbige vurdering, desuden endnu ikke indført et effektivt system, der kunne give uafhængige reparatører adgang til de tekniske reparationsinformationer i ubundtet form. Selv om Fiat forbedrede adgangen til sine tekniske oplysninger i løbet af Kommissionens undersøgelse, bl.a. ved i juni 2005 at oprette en webside (»TI-webside«) med dette mål for øje, forekom de oplysninger, der var tilgængelige for de uafhængige reparatører, stadig at være ufuldstændige.

I december 2006 indledte Kommissionen en procedure og tilsendte Fiat en foreløbig vurdering, i hvilken den gav udtryk for det indledende standpunkt, at Fiats aftaler med selskabets eftersalgsservice-partnere rejste tvivl om, hvorvidt de er forenelige med EF-traktatens artikel 81, stk. 1.

Ifølge de service- og distributionsaftaler, som Fiat har indgået med medlemmerne i sit autoriserede net, er disse forpligtet til at udføre en hel vifte af mærkespecifikke reparationsydelser, medens virksomheder, som ønsker at tilbyde en anden og/eller mere målrettet ydelse, samt uafhængige reservedelsgrossister er udelukket. Kommissionen var bekymret for, at de mulige negative virkninger af sådanne aftaler kunne blive forstærket af, at Fiat ikke giver uafhængige reparatører tilstrækkelig adgang til tekniske oplysninger. På basis af Kommissionens foreløbige vurdering kunne en sådan praksis muligvis bidrage til, at de uafhængige reparatørers position på markedet er blevet svækket, hvilket kan have resulteret i, at de uafhængige reservedelsgrossister var konfronteret med et vigende marked. Det har igen medført betydelige ulemper for forbrugerne i form af en væsentlig formindskelse af udbud af reservedele, højere priser for reparationsydelser, forringelse af udbuddet af reparationsværksteder, potentielle sikkerhedsproblemer og utilstrækkelig adgang til innovative reparationsværksteder.

Det ser endvidere ud til, at Fiats påståede undladelse af at give de uafhængige reparatører tilstrækkelig adgang til tekniske oplysninger medfører, at Fiats aftaler med selskabets eftersalgsservice-partnere ikke er omfattet af fritagelsen i forordning (EF) nr. 1400/2002, da denne fritagelse ifølge forordningens artikel 4, stk. 2, ikke gælder, hvis leverandøren af motorkøretøjer nægter at give uafhængige aktører adgang til tekniske oplysninger, diagnoseudstyr og andet udstyr, værktøjer, herunder relevant software, eller den undervisning, der kræves til reparation og vedligeholdelse af disse motorkøretøjer.

Kommissionen nåede endelig frem til det foreløbige standpunkt, at aftalerne mellem Fiat og selskabets autoriserede reparatører formentlig ikke er omfattet af artikel 81, stk. 3, på grund af den manglende adgang til tekniske reparationsinformationer. De mulige effektivitetsgevinster, der opnås ved driften af et udvalgt net af autoriserede reparatører, opvejer tilsyneladende ikke de betydelige negative virkninger på konkurrencen, der er en følge af, at der i øjeblikket ikke gives uafhængige aktører tilstrækkelig adgang til mærkespecifikke tekniske reparationsinformationer og at Fiats autoriserede net beskyttes imod konkurrencepresset fra den uafhængige reparationssektor.

3. HOVEDINDHOLDET AF DE TILBUDTE TILSAGN

Fiat har tilbudt Kommissionen en række tilsagn for at imødekomme de konkurrencepolitiske betænkeligheder, der kommer til udtryk i den foreløbige vurdering. Det foreslås, at disse tilsagn skal være gældende indtil 31. maj 2010. Hovedindholdet af disse tilsagn beskrives nedenfor.

3.1. Generel oplysningspligt

Det princip, der er bestemmende for omfanget af de oplysninger, der skal gives, er princippet om ikke-forskelsbehandling mellem uafhængige og autoriserede reparatører. På denne baggrund skal Fiat sørge for, at alle de tekniske oplysninger, det værktøj, udstyr, software og undervisning, der kræves til reparation og vedligeholdelse af selskabets motorkøretøjer, og som af Fiat eller på Fiats vegne stilles til rådighed for autoriserede reparatører og/eller uafhængige importører i en hvilket som helst EU-medlemsstat, også stilles til rådighed for uafhængige reparatører.

Ifølge artikel 4, stk. 2, i forordning (EF) nr. 1400/2002 omfatter »tekniske oplysninger «alle de oplysninger, der stilles til rådighed for autoriserede reparatører til reparation eller vedligeholdelse af mærkerne Fiat, Alfa Romeo og Lancia. De omfatter især fejlkoder og andre parametre samt den relevante opdatering, der er nødvendig for at arbejde med elektroniske styringssystemer (electronic control units, herefter »ECU«) med henblik på at installere eller omprogrammere indstillinger, der er anbefalet af Fiat, køretøjsidentifikationsmetoder, reservedelskataloger, arbejdsløsninger som følge af praktisk erfaring og som vedrører problemer, der er typisk for en bestemt model eller en bestemt serie samt tilbagekaldelsesmeddelelser og andre meddelelser vedrørende reparationsarbejder, der gennemføres gratis inden for det autoriserede reparationsnet.

Adgang til værktøjer omfatter adgang til diagnosticeringssystemer og andet reparationsudstyr, værktøjer, samt relevant software, herunder regelmæssig opdatering og eftersalgsservice for sådanne værktøjer.

De foreslåede tilsagn vil være bindende for Fiat og de hermed forbundne selskaber, men er ikke umiddelbart bindende for uafhængige importører af Fiat køretøjsmærker. I de medlemsstater, hvor Fiat distribuerer køretøjer af mærkerne Fiat, Alfa Romeo og/eller Lancia via uafhængige importører har Fiat derfor indvilget i at gøre en stor indsats for gennem aftaler at forpligte disse virksomheder til at stille alle de tekniske oplysninger eller sprogversioner af tekniske oplysninger, som de har stillet til rådighed for autoriserede reparatører i den berørte medlemsstat, til rådighed for Fiat. Fiat forpligter sig selv til omgående at lægge disse tekniske oplysninger eller sprogversioner på sin TI-webside i overensstemmelse med principperne i afsnit 3.2 i denne meddelelse.

Ifølge begrundelse 26 i forordningen er Fiat ikke forpligtet til at give uafhængige reparatører adgang til tekniske oplysninger, der kunne give tredjemand mulighed for at frakoble eller afmontere installerede tyverialarmer, omstille elektronisk udstyr eller manipulere (3) med anordninger, der for eksempel begrænser et motorkøretøjs hastighed. I lighed med alle undtagelser i EU-retten skal begrundelse 26 fortolkes snævert. Hvis Fiat skulle påberåbe sig denne undtagelse som begrundelse for at tilbageholde visse tekniske oplysninger for uafhængige reparatører har selskabet forpligtet sig til at sikre, at de tilbageholdte oplysninger begrænses til det omfang, der er nødvendigt for at opnå den i begrundelse 26 omhandlede beskyttelse, samt sikre, at mangelen på de pågældende oplysninger ikke hindrer uafhængige reparatører i at udføre andre end de i begrundelse 26 anførte operationer, herunder arbejder på anordninger som motorstyresystemer, airbags, forstærkere til sikkerhedsbælter eller centrallåskomponenter.

3.2. Medier

I overensstemmelse med artikel 4, stk. 2, i forordningen skal de tekniske oplysninger stilles til rådighed på en måde, der står i et rimeligt forhold til uafhængige reparatørers behov. Det indebærer, at der gives adgang til oplysningerne i ubundtet form, og at der ved prisfastsættelsen tages hensyn til, i hvilket omfang de uafhængige reparatører bruger oplysningerne.

Fiat lægger alle tekniske oplysninger vedrørende modeller, der er lanceret efter 1996, på TI-websiden og sørger for, at alle opdaterede tekniske oplysninger til enhver tid er tilgængelige på TI-websiden eller eventuelt efterfølgende websider. Endvidere sørger Fiat til enhver tid for, at websiden er let at finde og giver et serviceniveau, der svarer til det, der opnås ved de metoder, der benyttes for at gøre tekniske oplysninger tilgængelige for medlemmer af det autoriserede net. Hvis Fiat eller et andet selskab, der handler på Fiats vegne, gør bestemte tekniske oplysninger tilgængelige for autoriserede reparatører på et bestemt EU-sprog, garanterer Fiat, at denne sprogversion af oplysningerne omgående lægges på TI-websiden.

Følgende tre kategorier af tekniske oplysninger findes endnu ikke på TI-websiden, men Fiat har forpligtet sig til at lægge dem på nettet inden 31. december 2007:

— oversættelser til lokale sprog af tekniske oplysninger, som endnu ikke er i Fiats besiddelse, men som skal stilles til rådighed af Fiats uafhængige importører i de pågældende EU-medlemsstater

— meddelelser vedrørende reparationsarbejder, der kan udføres gratis inden for det autoriserede net, og

— oplysninger om de mæglingsorganer, der er nævnt i afsnit 3.4 i denne meddelelse.

Fiats struktur for gebyrer for at få adgang til nettet er baseret på prisen for et årsabonnement for alle de cdrom, der stilles til rådighed for selskabets autoriserede reparatører, dvs. 3 356 EUR plus 65 EUR for reservedelskataloget. Hertil kommer et månedsgebyr på 134 EUR for opdateringer. For at overholde kravet i forordningen om proportionalitet erklærer Fiat sig rede til at foretage en forholdsmæssig opdeling af gebyrerne på »tidsvinduer «omfattende en måned, en dag og en time til en pris for hvert mærke på 3 EUR pr. time, 22 EUR pr. dag og 350 EUR pr. måned. Fiat forpligter sig til at fastholde denne gebyrstruktur og til ikke at forhøje gebyrniveauet over den gennemsnitlige inflationstakt inden for EU.

3.3. Princip for minimumsstandarder

fiats tilsagn gives med forbehold af eventuelle nuværende eller fremtidige krav i Fællesskabet eller i national lov, som udvider omfanget af de tekniske oplysninger, som Fiat skal gøre tilgængelige for uafhængige aktører, og/eller foreskriver mere fordelagtige metoder til at gøre sådanne oplysninger tilgængelige.

3.4. Bilæggelse af tvister

Efter anmodning fra en uafhængig reparatør eller sammenslutning af reparatører, forpligter Fiat sig til at acceptere en mæglingsordning for bilæggelse af tvister vedrørende udlevering af tekniske oplysninger. Mæglingen vil finde sted i den medlemsstat, hvor den anmodende part har sit forretningssted, efter de regler, der er gældende for et anerkendt lokalt mæglingsorgan. Mæglingen udelukker ikke mulighed for at anlægge sag ved den kompetente nationale domstol.

4. OPFORDRING TIL AT FREMSÆTTE BEMÆRKNINGER

Med forbehold af resultatet af markedstesten agter Kommissionen at vedtage en beslutning i henhold til artikel 9, stk. 1, i forordning (EF) nr. 1/2003, hvorved de tilsagn, der er sammenfattet ovenfor og offentliggjort i fuldt omfang på internettet på Generaldirektoratet for Konkurrences hjemmeside (4), erklæres for bindende. I overensstemmelse med artikel 27, stk. 4, i forordning (EF) nr. 1/2003 opfordrer Kommissionen interesserede tredjeparter til at fremsætte deres bemærkninger til de foreslåede tilsagn. Bemærkningerne skal være Kommissionen i hænde senest to måneder efter datoen for offentliggørelse af denne meddelelse. Bemærkningerne kan sendes til Kommissionen pr. e-mail til comp-infotech@ec.europa.eu, pr. fax ((32-2) 296 29 11) eller pr. post med angivelse af reference COMP/39.141 — Fiat, til følgende adresse:

Europa-Kommissionen Generaldirektoratet for Konkurrence Registreringskontoret for Kartelsager J-70 B-1049 Bruxelles.

Under den senere procedure kan det efter offentliggørelsen af denne meddelelse blive nødvendigt eller hensigtsmæssigt at stille et resume af bemærkningerne til rådighed for de parter, der har afgivet tilsagn. De bedes med henblik herpå identificere eventuelle fortrolige oplysninger eller forretningshemmeligheder. Der vil blive taget hensyn til berettigede anmodninger om fortrolig behandling.

(1) EFT L 1 af 4.1.2003, s. 1.

(2) EFT L 203 af 1.8.2002, s. 30.

(3) Dvs. ændre den oprindelige indstilling af et ECU på en måde, der ikke er anbefalet af Fiat.

(4) http://europa.eu.int/comm/competition/index_da.html